**Harri Pekka Ilvonen** (s. 3. marraskuuta 1988 Helsinki) on suomalainen entinen jääkiekkopuolustaja. Hän pelasi urallaan SM-liigassa yhteensä 204 runkosarjaottelua tehopistein 11+23=34 ja keräten 124 jäähyminuuttia sekä 22 playoff-ottelua tehopistein 4+8=12 ja keräten kahdeksan jäähyminuuttia. Ilvonen oli pelityyliltään puolustava puolustaja.

Ura
---

### Seuraura

Helsingissä syntynyt Ilvonen aloitti jääkiekon viisivuotiaana Dinamo Moskovan junioreissa, Venäjällä. Hänen varsinainen kasvattajaseuransa on kuitenkin tamperelainen Tappara, jossa Ilvonen pelasi lähes koko junioriuransa. Hänet nostettiin joukkueen miesten SM-liigarinkiin kaudeksi 2006–2007, jolloin Ilvonen pelasi seitsemän runkosarjaottelua ilman tehopisteitä. Hän pelasi ensimmäisen SM-liigaottelunsa 28. syyskuuta 2006 vieraissa Hämeenlinnan Pallokerhoa vastaan. Miesten pelit tulivat tutuksi myös kymmenen Mestis-ottelun verran alle 20-vuotiaiden maajoukkueesta. Suurin osa Ilvosen kaudesta kului kuitenkin vielä Tapparan A-nuorissa, joiden tehokkain puolustaja ja kolmanneksi paras pistemies hän oli tehoilla 9+21=30. Hän sijoittui A-nuorten SM-liigan puolustajien pistepörssissä kolmanneksi TPS:n Henrik Maunulan kanssa. Minnesota Wild varasi Ilvosen kuudennella kierroksella 170. pelaajana NHL:n varaustilaisuudessa 2007.

Kaudella 2007–2008 Ilvonen pelasi Tapparassa kaksi SM-liigaottelua. Hän pelasi syyskauden lähinnä A-nuorissa sekä Mestiksessä nousijajoukkue Lempäälän Kisan ja alle 20-vuotiaiden maajoukkueen riveissä. Siirtorajan kynnyksellä, helmikuussa 2008 Tappara lainasi Ilvosen loppukaudeksi Hämeenlinnan Pallokerhoon sai sieltä vaihdossa Iivo Hokkasen. Hän pelasi HPK:ssa yhdeksän ottelua tehden tehot 2+2. Ilvonen teki liigauransa avausmaalin 12. helmikuuta Rauman Lukkoa vastaan ratkaisten samalle 3–2-voiton HPK:lle.

Ilvonen palasi takaisin Tapparaan kaudeksi 2008–2009 ja teki 23 runkosarjaottelussa yhden syöttöpisteen sekä samat tehot myös kevään 2009 kolmessa playout-ottelussa. Hän pelasi myös 21 ottelua LeKissä tehoin 4+3. Ensimmäisellä kokonaisella SM-liigakaudellaan 2009–2010 Ilvonen teki Tapparassa yhden kauden piste-ennätyksensä tehoilla 6+13 ja kevään 2010 pudotuspeleissä tehot 3+5, joilla hän oli joukkueen kolmanneksi paras pistemies. Helmikuussa 2010 Ilvonen teki vuoden mittaisen jatkosopimuksen Tapparan kanssa.

Kausi 2010–2011 oli Ilvoselta rikkonainen olkapääleikkauksen takia ja se jäi vain 31 runkosarjaottelun mittaiseksi. Kesällä 2011 hän teki 2+1-vuotisen sopimuksen JYPin kanssa. Ilvonen pelasi kaudella 2011–2012 joukkueessa 13 ottelua sekä yhden ottelun farmijoukkue JYP-Akatemiassa, kunnes hän siirtyi kesken kauden kevääseen 2013 ulottuneella sopimuksella Espoo Bluesiin marraskuussa 2011. Ilvonen pelasi loppukaudella 25 runkosarja- ja kymmenen playoff-ottelua yhteistehoin 1+2=3. Hänellä oli Bluesissa kuitenkin vaikeuksia mahtua kokoonpanoon. Ilvonen lopetti pelaajauransa kevääseen 2013.

Kaudeksi 2015–2016 Ilvonen siirtyi Tapparan B-nuorten apuvalmentajaksi.

### Maajoukkueura

Ilvonen on pelannut yhteensä 3 A-, 13 nuorten ja kuusi poikien maaottelua. Hän teki A-maajoukkuedebyyttinsä Euro Hockey Tourin Česká Pojišťovna Cupissa 3. syyskuuta 2009 Karlovy Varyssa isäntäjoukkue Tšekkiä vastaan. Ilvonen teki A-maajoukkueuransa avausmaalin turnauksen kolmannessa ottelussa 6. syyskuuta 2009 Ruotsia vastaan.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2006–2007 | Suomi U20 | Mestis | 10 | 0 | 2 | 2 | 12 | – | – | – | – | – |
|  | Tappara | SM-liiga | 7 | 0 | 0 | 0 | 2 | – | – | – | – | – |
| 2007–2008 | Suomi U20 | Mestis | 11 | 0 | 3 | 3 | 6 | – | – | – | – | – |
|  | LeKi | Mestis | 7 | 0 | 1 | 1 | 4 | – | – | – | – | – |
|  | HPK | SM-liiga | 9 | 2 | 2 | 4 | 2 | – | – | – | – | – |
|  | Tappara | SM-liiga | 2 | 0 | 0 | 0 | 0 | – | – | – | – | – |
| 2008–2009 | LeKi | Mestis | 21 | 4 | 3 | 7 | 8 | – | – | – | – | – |
|  | Tappara | SM-liiga | 23 | 0 | 1 | 1 | 6 | – | – | – | – | – |
| 2009–2010 | Tappara | SM-liiga | 54 | 6 | 13 | 19 | 50 | 9 | 3 | 5 | 8 | 4 |
| 2010–2011 | Tappara | SM-liiga | 31 | 1 | 5 | 6 | 18 | – | – | – | – | – |
| 2011–2012 | JYP-Akatemia | Mestis | 1 | 0 | 0 | 0 | 0 | – | – | – | – | – |
|  | JYP | SM-liiga | 13 | 1 | 1 | 2 | 16 | – | – | – | – | – |
|  | Blues | SM-liiga | 25 | 0 | 0 | 0 | 6 | 10 | 1 | 2 | 3 | 2 |
| 2012–2013 | Blues | SM-liiga | 38 | 1 | 1 | 2 | 24 | – | – | – | – | – |
| 7 kautta | yhteensä | SM-liiga | 204 | 11 | 23 | 34 | 124 | 19 | 4 | 7 | 11 | 6 |

Lähteet
-------

* Harri Ilvonen The Internet Hockey Databasessa (englanniksi)
* Harri Ilvonen *Elite Prospects*. Everysport Media Group AB.  (englanniksi)

### Viitteet

1. ↑  Joukkue (Arkistoitu – Internet Archive)
2. ↑  Hämeen Rykmentti – Urheilukoulun 1/2007 saapumiserään hyväksytyt[vanhentunut linkki], viitattu 13.3.2009
3. 1 2 3 4 5 6  Harri Ilvonen *Elite Prospects*. Everysport Media Group AB.  (englanniksi)
4. 1 2 3 4  Harri Ilvonen – Tappara Tappara Online. Viitattu 14.11.2011.
5. ↑  Hokkanen Tapparaan, Ilvonen HPK:hon  1.2.2008. Jatkoaika.com. Viitattu 14.11.2011.
6. ↑  Raportti – SM-liiga  12.2.2008. SM-liiga.  Arkistoitu 18.2.2008. Viitattu 14.11.2011.
7. ↑  Tapparan Saarinen jatkaa vielä vuoden, pelaajille jatkosopimuksia  26.2.2010. Jatkoaika.com. Viitattu 14.11.2011.
8. ↑  Harri Ilvonen JYPin takalinjoille  27.6.2011. Jatkoaika.com. Viitattu 14.11.2011.
9. ↑  JYP hankki puolustaja Harri Ilvosen *KSML.fi*.  27.6.2011. Jyväskylä:  Keski-Suomen Media Oy.  Arkistoitu 7.8.2011. Viitattu 16.9.2011.
10. ↑  Blues hankki Ilvosen  14.11.2011. Jatkoaika.com. Viitattu 14.11.2011.
11. ↑  Pelaajat I J *Tappara.fi*. Tamhockey Oy. Viitattu 13.1.2016.
12. ↑  Maajoukkue Tshekin turnaukseen valittu  24.8.2009. Jatkoaika.com. Viitattu 14.11.2011.
13. ↑  Suomi löylytti Ruotsin 8–3  6.9.2009. Keski-Suomen Media Oy. Viitattu 14.11.2011. [vanhentunut linkki]